Es ist in den walt gesvngen
Es ist in den walt gesvngen·
dc ich ir genaden klage·
dú min herze hat betwungen·
vnd noh twinget alle tage·
mir ist sam der nahtegal·
dv́ so vil vergebne singet·
vnd ir doh zeleste bringet·
niht wan schaden ir svͤzer schal·

Wib vor allen gv̊ten wiben·
la mich dine hulde han·
bi dir moͤhte ich vro beliben·
stvͤnde es dinem willen an·
gib mir frowe hohen mv̊t·
vnd senfte senden smerzen·
den ich dulde an minem herzen·
ach wie sanfte minne tůt·

Dv́ vil liebe vnd niht dú gv̊te·
der ich ie ze frowen iach·
swc ich an si trostes mv̊te·
dc hat si vv́r vngemach·
vnd spottet miner klage·
eý getoͤrste ich si geschelden·
wunder wolt ich an ir melden·
des ich vil dvrch zuht verdage·

Was tǒgt in dem wilden walde·
kleiner vogelline sanc·
vnd ir doͤne manigvalde·
wer seit in der vůge dank·
dankes ist so tǒb der walt·
so ist dc wilde walt gesinde·
von der wilde gar zeswinde
húbeschem lone niht gestalt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse